

**NYHEDSBREV FEBRUAR 2025**

kære alle

Den sidste vintermåned er på trapperne. Vi har været igennem en januar måned, der egentlig ikke bød på særligt meget ”rigtig” vintervejr. Måske vi får lidt i februar.

Januar startede med to faste indslag, nemlig legetøjsuge og massageuge. Legetøjsugen forløb ganske fint. Børnene var gode til, at låne hinanden deres legetøj, lege sammen på kryds og tværs med det medbragte legetøj.

Massageugen er en uge hvor følesansen kommer meget i spil. Følesansen finder vi i bunden af det motoriske træ og er altså en del af en samlet motorisk udvikling. Børnene er på hvert deres motoriske udviklingsniveau, hvilket der også bliver taget hensyn til når vi har massageuge. Der bliver gjort meget ud af, at skabe en rolig og god stemning omkring massagen. Børnene bliver samlet i garderoben, lyset bliver dæmpet og der bliver spillet afslapningsmusik. Børnene kommer ind på stuen to og to. I starten af ugen er det de voksne der satte børnene sammen og i slutningen af ugen, får børnene selv mulighed for at vælge deres makker.

Januar bød også på årets første smør-selv, og det gik helt som det plejer. Børnene tog godt for sig af retterne, der blev spist godt af det hele og stort set alle spiste mere end de plejer. Det er altid en fornøjelse med vores smør-selv-dage.

Vi kom også i gang med årets forældrekaffe arrangementer. D. 21-01 blev det første arrangement i 2025 afholdt, og også denne gang tillod vejret, at vi kunne være udenfor. Det var som altid hyggeligt. Der skal selvfølgelig som sædvanlig lyde en tak til jer der havde noget spiseligt med til kaffebordet.

D. 4. februar skal vi byde Otto velkommen i børnehaven. Otto er Eddies lillebror han skal være tilknyttet sommerfuglene. Stort velkommen til Otto.

D. 15 -02 skal vi byde velkommen til endnu et barn det er Anne Marie. Anne Marie skal være tilknyttet sommerfuglene. Stort velkommen skal også lyde til hende og familie.

Uge 7 står i vinterferiens tegn vi ved nu, at der er en hel del der holder ferie. Så det er en uge hvor vi tager tempoet lidt ud af det hele, og hygger på kryds og tværs. Rigtig god ferie til alle jer der holder ferie.

D. 19-02 er det tid til månedens forældrekaffearrangement, alt efter vejret satser vi på at afholde det udendørs, så tag gerne godt med tøj på. Husk at I kan se på telefon/bagelisten hvis tur det er til at have noget spiseligt med til vores kaffebord.

D. 21-02 byder vi indenfor til en af vores nye traditioner, nemlig vores pyjamasdag. Den dag må børnene meget gerne komme i nattøj og tage en bamse med. Det bliver en dag med hygge, historie læsning, bare en dag i afslapningens tegn.

D. 28-02 afholder vi fastelavn. Selvom fastelavn falder sent i år, (første weekend i marts), er grupperne allerede i fuld gang med forberedelserne. Der bliver lavet pynt til risene, masker osv. Denne dag må alle børn naturligvis meget gerne møde udklædte op. Der vil blive slået katten af tønden, spist ”snørebånd”, danset, sunget, mv. Børnene skal ikke have madpakker med den dag. Børnehaven giver frokost. Når vi nærmer os, vil der komme opslag i vindfanget med mere info.

Som I sikkert har lagt mærke til, er det længe siden I har stødt ind i Connie. Connie har i længere tid været sygemeldt med meget dårlige knæ. Hun har nu endelig fået tid til operation. Og skal opereres i det første knæ tirsdag d. 4. februar. Der vil herefter være en længere genoptræningsperiode. Så vi forventer ikke at Connie er tilbage før til sommer. Vi er lige nu i gang med at finde en vikar der kan overtage for Connie i denne periode. Vi sender selvfølgelig de bedste hilsner om god bedring herfra.

VIGTIGT: Vi er blevet kontaktet af Københavns kommunes teknik og miljøforvaltning i forbindelse med at der fra d. 01-04-2025 vil blive etableret tryghedszone i vores område. Dette gøres for at give skoleeleverne en mere tryg og rolig skolevej. Da vores børnehave ligger midt imellem 3 skoler, (Gerbrand skolen, Amager lille skole og Sundbyøster skole), vil det betyde at der vil blive indført indkørselsforbud i et ret stort område fra kl. 7.30 til kl. 8.30 på alle hverdage. Så hvis I kommer i bil og aflevere jeres børn i dette tidsrum, skal der enten parkeres på Amagerbrogade eller på Kastrupvej. Når vi har modtaget den færdige plan fra kommunen, skal jeg nok sørger for I får den. Den vil også blive hængt en op i vindfanget. Hvis I har spørgsmål til dette, hiver I bare fat i Jeanette.

Rigtig god februar